Η απόφαση 2003/76/ΕΚ όπως τροποποιήθηκε από την απόφαση (ΕΕ) 2018/599 και την απόφαση (ΕΕ) 2021/1208 καθορίζει τον τρόπο με τον οποίο τα, υπό εκκαθάριση, χρηματοοικονομικά περιουσιακά στοιχεία της Ευρωπαϊκής Κοινότητας Άνθρακα και Χάλυβα χρησιμοποιούνται πλέον για τη χρηματοδότηση της έρευνας για τον άνθρακα και τον χάλυβα στο πλαίσιο του προγράμματος του Ταμείου Έρευνας για τον Άνθρακα και τον Χάλυβα. Η Ευρωπαϊκή Επιτροπή προχώρησε σε εκκαθάριση των δημοσιονομικών πράξεων της Ευρωπαϊκής Κοινότητας Άνθρακα και Χάλυβα κατά τη λήξη της Συνθήκης περί ιδρύσεως της Ευρωπαϊκής Κοινότητας Άνθρακα και Χάλυβα το 2002. Τα στοιχεία ενεργητικού και παθητικού αναφέρονται ως "Ευρωπαϊκή Κοινότητα Άνθρακα και Χάλυβα υπό εκκαθάριση (ECSC i.l.)". Με την ολοκλήρωση της εκκαθάρισης, τα στοιχεία ενεργητικού θα αναφέρονται ως "περιουσιακά στοιχεία του Ταμείου Έρευνας για τον Άνθρακα και τον Χάλυβα". Απώλειες Η Επιτροπή, πριν διαγράψει οποιαδήποτε αξίωση κατά υπερήμερου οφειλέτη διερευνά άλλα πιθανά ένδικα μέσα, όπως την προσφυγή σε ασφάλειες (υποθήκες, προσωπικές εγγυήσεις, τραπεζικές εγγυήσεις ή άλλες). Η Επιτροπή δεν χρειάζεται να εξαντλήσει όλα τα πιθανά ένδικα μέσα όταν: το κόστος είσπραξης είναι μεγαλύτερο από το σχετικό ποσό, και η εικόνα της Ευρωπαϊκής Ένωσης (ΕΕ) δεν ζημιώνεται· η αξίωση δεν μπορεί να ανακτηθεί λόγω του ότι ο οφειλέτης είναι αφερέγγυος· η είσπραξη δεν συνάδει με την αρχή της αναλογικότητας. Περιουσιακά στοιχεία Η Επιτροπή διαχειρίζεται τα περιουσιακά στοιχεία κατά τρόπο που εγγυάται στο πρόγραμμα του Ταμείου Έρευνας για τον Άνθρακα και τον Χάλυβα 111 εκατ. ευρώ ετησίως έως το 2027. Το ποσό κατανέμεται σε δύο μέρη: 40 εκατ. ευρώ για συνεργατική έρευνα στους τομείς του άνθρακα και του χάλυβα· 71 εκατ. ευρώ για καινοτόμες τεχνολογίες ώστε να αναπτυχθεί μια διαδικασία παραγωγής χάλυβα με σχεδόν μηδενικές ανθρακούχες εκπομπές, αλλά και για ερευνητικά έργα με σκοπό τη διαχείριση ανθρακωρυχείων τα οποία έχουν ήδη κλείσει ή οδεύουν προς κλείσιμο και σύμφωνα με το Ταμείο Δίκαιης Μετάβασης. Μετά το 2027, η Επιτροπή θα επενδύσει τα περιουσιακά στοιχεία ώστε να διασφαλίσει μακροπρόθεσμα την αποδοτικότητά τους και, όπου είναι δυνατόν, να αυξήσει την αξία τους. Η ετήσια χρηματοδότηση ύψους 111 εκατ. ευρώ προέρχεται από τα καθαρά έσοδα των επενδύσεων και, εάν δεν είναι επαρκή, από την πώληση μέρους των περιουσιακών στοιχείων. Προϋπολογισμός Ο λογαριασμός κερδών και ζημιών, ο ισολογισμός και η δημοσιονομική έκθεση συντάσσονται ετησίως, ξεχωριστά από άλλες δημοσιονομικές πράξεις της ΕΕ. Τα καθαρά έσοδα που προέρχονται από επενδύσεις και τυχόν έσοδα από την πώληση περιουσιακών στοιχείων αντιμετωπίζονται ως έσοδα στον γενικό προϋπολογισμό της ΕΕ, ωστόσο, προορίζονται για τον ειδικό σκοπό της χρηματοδότησης της έρευνας στους τομείς του άνθρακα και του χάλυβα. Τα έσοδα αυτά κατανέμονται μεταξύ έρευνας για τον άνθρακα (27,2 %) και τον χάλυβα (72,8 %). Τα κράτη μέλη της ΕΕ μπορούν ομόφωνα να συμφωνήσουν να τροποποιήσουν αυτήν την κατανομή. Τα αδιάθετα κονδύλια μεταφέρονται στο επόμενο έτος. Η Επιτροπή καλύπτει όλες τις διοικητικές δαπάνες που συνδέονται με την εκκαθάριση, τις επενδύσεις και τη διαχείριση από τον γενικό προϋπολογισμό της ΕΕ.